**Наредба за изменение и допълнение на Наредба № 48****от 28.12.2001 г. за железопътен превоз на специфични товари, на товари без опаковка и на товари, изискващи особена опаковка** *Обн. ДВ., бр. 4 от 2002 г.*

**§ 1.** В чл. 3 се правят следните изменения и допълнения:

1. В ал. 2 след думите „контейнерите да се“ се добавя „почистват и/или“.
2. Създава се нова ал. 3:

„(3) Обработката на вагоните може да се извърши от превозвача, по искане и за сметка на клиента или от клиента в обекти, одобрени от компетентните органи за извършване на дейности по почистване, измиване, пропарване, дезинфекция, дезинсекция и т.н. на железопътни превозни средства.“.

1. Досегашните ал. 3 и 4 стават съответно ал. 4 и 5.

**§ 2.** В чл. 4 се правят следните изменения и допълнения:

1. Досегашният текст става ал. 1.
2. Създава се ал. 2:

„(2) Превозът на храни се извършва при спазване на изискванията на приложение II, глава IV на Регламент (ЕО) 852/2004 на Европейския парламент и на Съвета от 29 април 2004 година относно хигиената на храните (ОВ, Българско специално издание, Глава 13, Том 44, Стр. 0173-0191).“.

**§ 3.** Член 5 се изменя така:

„**Чл. 5.** Приемането, превозването и разтоварването на пратки с живи животни и птици, хранителни и технически продукти от животински произход, фуражи, фуражни добавки, комбинирани фуражи, премикси и специфични растителни продукти, плодове, зеленчуци и растения се извършва в съответствие със Закона за ветеринарномедицинската дейност, Закона за храните, Закона за фуражите, Закона за защита на растенията и други нормативни актове, уреждащи тази дейност.“

**§ 4.** В чл. 6 се правят следните изменения:

1. В ал. 1 думите „хранителните продукти, плодовете, зеленчуците“ се заменят с „храните“, а думите „топлина, студ, от съприкосновението им с въздуха или друг вид обслужване“ се заменят със „замърсяване, влияние от съприкосновение с атмосферата, включително поддържане на хладилна верига“.
2. Алинея 2 се изменя така:

„(2) При превоз на храни се поддържа хладилната верига. Изпращачът дава информация за необходимия температурен режим по време на превоза. Температурният режим за замразени храни е под –18°С; за охладени, в зависимост от храната, е от 0 до +7°С. Храните, за които не се изисква поддържане на хладилната верига, се превозват при температура на околната среда (амбиентна температура).“

**§ 5.** В чл. 7 след думите „голямотонажни контейнери“ се поставя запетая и се добавя „които позволяват обмен на въздуха и контрол на температурата. За бързо замразените храни се осигурява и запис на температурата по време на превоз.“

**§ 6.** Член 8 се изменя така:

„**Чл. 8.** Вагоните се почистват и/или дезинфекцират от клиента или превозвача, в зависимост от сключения между тях договор за превоз на товари по чл. 60, ал. 2 от ЗЖТ, преди да бъдат натоварени с хранителни продукти.“.

**§ 7.** В чл. 9 думите „под наблюдение на служител на превозвача“ се заличават.

**§ 8.** В чл. 10 думите „съгласно ветеринарномедицинските и фитосанитарните изисквания“ се заменят с „по хигиенен начин и се организира без прекъсване на хладилната верига“.

**§ 9.** В чл. 13 се правят следните изменения:

1. Алинея 1 се изменя така:

„(1) При превоз на пратки с живи животни и птици, хранителни и технически продукти от животински произход, фуражи, фуражни добавки, комбинирани фуражи, премикси и специфични растителни продукти, плодове, зеленчуци и растения изпращачът, отделно за всяка товарителница, представя документ, за вида товар, издаден от съответния ветеринарномедицински или фитосанитарен орган, който съпровожда товара до местоназначението му.“

1. Алинея 3 се изменя така:

„(3) Документът по ал. 1 се предава на получателя в получаващата гара, след като впише името си и постави подписа си в товарителницата на превозвача.“

**§ 10.** В чл. 14, изречение първо се изменя така:

„Хладилните вагони трябва да са заледени преди натоварването, за да не се прекъсва хладилната верига.“

**§ 11.** В чл. 18 се правят следните изменения:

1. Алинея 2 се изменя така:

„(2) Към констативния протокол се прилага копие от документа по чл. 13, ал. 1, ако такъв се изисква“.

1. Алинея 3 се отменя.

**§ 12.** В чл. 19, изречение първо се изменя така:

„Изпращачът указва в товарителницата необходимия температурен режим във вид на температурен интервал.“.

**§ 13.** В чл. 20 думите „и снабдяване с лед“ се заличават.

**§ 14.** В чл. 24 се правят следните изменения:

1. В ал. 2 думите „което се подпечатва с датния печат на превозвача в отправната и в получаващата гара“ се заличават.
2. Алинея 4 се изменя така:

„(4) Документът по чл. 13, ал. 1 се предава на получателя в получаващата гара, след като впише името си и постави подписа си в товарителницата на превозвача.“.

1. Алинея 5 се отменя.

**§ 15.** В чл. 25 се създава изречение второ:

„При пристигане в обекта на местоназначение температурата на млякото не трябва да надвишава 10°C.“

**§ 16.** В чл. 27 се правят следните допълнения:

1. В ал. 1 след думите „с железопътен транспорт“ се добавя „в почистени и дезинфекцирани вагони, при спазване изискванията на Регламент 1/2005/ЕС от 22 декември 2004 г. относно защита на животните по време на транспорт и свързаните с това операции и за изменение на Директиви 64/432 и 93/119 и на Регламент 1255/97 (ОВ, Българско специално издание, Глава 03, Том 62, Стр. 0003-0046) и“.
2. Създава се ал. 3:

„(3) Железопътните превозвачи, които ще превозват живи животни и птици, трябва да притежават разрешително, издадено съгласно чл. 6 от Регламент 1/2005/ЕС.“

**§ 17.** В чл. 29 се правят следните изменения:

1. В ал. 1 думите „който се подпечатва с датния печат на превозвача в отправната и в получаващата гара“ се заличават.
2. Алинея 3 се изменя така:

„(3) Документът по чл. 13, ал. 1 се предава на получателя в получаващата гара, след като впише името си и постави подписа си в товарителницата на превозвача.“

**§ 18.** Член 45 се изменя така:

„**Чл. 45.** Вагоните, превозвали живи животни и всички вагонни съоръжения след разтоварване незабавно се почистват и дезинфекцират от клиента или превозвача, в зависимост от сключения между тях договор за превоз на товари по чл. 60, ал. 2 от ЗЖТ.“

**§ 19.** В чл. 47 се създават ал. 4 и 5:

„(4) Храните от животински произход се превозват и при спазване изискванията на раздел І.

(5) Страничните животински продукти и техните производни се превозват в транспортни средства, регистрирани по реда на чл. 246 от Закона за ветеринарномедицинската дейност и при спазване изискванията на Регламент (ЕО) № 1069/2009 на Европейския парламент и на Съвета от 21 октомври 2009 година за установяване на здравни правила относно странични животински продукти и производни продукти, непредназначени за консумация от човека и за отмяна на Регламент (ЕО) № 1774/2002 (Регламент за страничните животински продукти) (ОВ, L 300 от 2009 г.) и Регламент (ЕС) № 142/2011 на Комисията от 25 февруари 2011 година за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (ОВ, L 289 от 2013).“

**§ 20.** В чл. 48 се правят следните изменения:

1. В ал. 1 думите „от ветеринарномедицинските органи, който се подпечатва с датния печат на превозвача в отправната и в получаващата гара“ се заличават.
2. Алинея 3 се изменя така:

„(3) Документът по ал. 1 се предава на получателя в получаващата гара, след като впише името си и постави подписа си в товарителницата на превозвача.“.

**§ 21.** В чл. 49, ал. 1 се отменя.

**§ 22.** Член 55 се изменя така:

„**Чл. 55**. Вагоните, с които се превозват хранителни и странични животински продукти, след разтоварване се почистват и/или дезинфекцират от клиента или превозвача, в зависимост от сключения между тях договор за превоз на товари по чл. 60, ал. 2 от ЗЖТ.“

**§ 23.** Член 56 се отменя.

**§ 24.** Член 57 се отменя.

**§ 25.** В чл. 65 след думата „починали“ се добавя „хора“, а след думите „за сметка на получателя“ се поставя запетая и се добавя „ако не е договорено друго“.

**§ 26.** В чл. 76 се правят следните изменения и допълнения:

1. Създава се нова ал. 1:

„(1) За придружителите на пломбирани вагони по заявка на изпращача, превозвачът срещу заплащане предоставя технически изправен, почистен и зареден с вода пътнически вагон.“.

1. Досегашните ал. 1-3 стават ал. 2-4.

**§ 27.** В чл. 82 се правят следните изменения:

1. Алинея 1 се изменя така:

„(1) Превозът на растения, растителни продукти и други обекти, поставени под карантина, или от райони, поставени под карантина, се извършва само с писмено разрешение и под контрола на инспектори по растителна защита от съответните ОДБХ. Копие от разрешителното се прикрепя към товарителницата и задължително придружава пратката.“

1. Алинея 3 се изменя така:

„(3) Въвеждането на карантина се обявява на интернет страницата на Българска агенция по безопасност на храните (БАБХ).“

1. Алинея 4 се отменя.
2. Алинея 5 се отменя.

**§ 28.** В чл. 86 след думите „пратки със“ се добавя „зърно и“.

**§ 29**. Заглавието наРаздел II на Глава трета се изменя така:

„Раздел II

Зърно и зърнени храни“

**§ 30.** В чл. 87, ал. 1 думите „зърнените храни“ се заменят със „зърното, зърнените храни“.

**§ 31.** В чл. 88 след думите „са почистени“ се добавя „съгласно договора за превоз“.

**§ 32.** В чл. 89 се правят следните изменения и допълнения:

1. Досегашният текст става ал. 1 и се изменя така:

„(1) Дезинфекция на вагоните, с които ще се превозват зърнени храни, и дезинсекция на вагони, с които ще се превозва зърно, се извършват от клиента или превозвача, в зависимост от сключения между тях договор за превоз на товари по чл. 60, ал. 2 от ЗЖТ.“

1. Създава се ал. 2:

„(2) Вагоните, превозвали растения, растителни продукти и други обекти, поставени под карантина от фитосанитарните органи, подлежат на задължителна дезинсекция и/или дезинфекция, след разтоварването им. Обработката се извършва под контрола на фитосанитарни инспектори.“

**§ 33.** Член 99 се изменя така:

„**Чл. 99.** Вагон-цистерните, извън тези по чл. 97. ал. 3, се почистват, пропарват и подсушават от клиента или превозвача, в зависимост от сключения между тях договор за превоз на товари по чл. 60, ал. 2 от ЗЖТ.“

**§ 34.** В чл. 100, ал. 1 думата „дават“ се заменя с „използват“.

**§ 35.** Член 109 се отменя.

**§ 36.** В Допълнителните разпоредби се правят следните изменения и допълнения:

1. В § 1 се създава т. 3:

„3. „Почистване“ e отстраняването на пръст, остатъци от храна, нечистотии, мазнини или други нежелани субстанции, чрез използване на един или комбинация от няколко физични метода като например топлина, изстъргване с четка, издухване, вакуумно почистване или друг метод, избягващ използването на вода, химически методи, използващи почистващи препарати, основи или киселини.“.

1. Параграф 1а се изменя така:

„**§ 1а.** Обектите, в които се извършват дейности по почистване, измиване, пропарване, дезинфекция, дезинсекция и т.н. на железопътни превозни средства, са обслужващи съоръжения по смисъла на §1, т. 48, буква „ее“ от Закона за железопътния транспорт и Приложение № 1, т. 2, буква „е“ от Наредба № 41 за достъп и използване на железопътната инфраструктура.“

**§ 37.** Приложение № 1 към чл. 3, ал. 2 се изменя така:

|  |
| --- |
| Списък на товарите, които изискват вагоните и контейнерите да се дезинфекцират и дезинсекцират (вкл. дезодорират, инактивират, пропарват и мият) |
| NHM | Списък товари | Обработка на вагоните преди натоварване | Обработка на вагоните след разтоварване |
| 01000000 | Живи животни | Х | Х |
| 02000000 | Меса и карантии, годни за консумация | Х |  |
| 03000000 | Риби и ракообразни, мекотели и други водни безгръбначни | Х | Х |
| 04000000 | Мляко и млечни продукти; птичи яйца; естествен мед; продукти от животински произход, годни за консумация, неупоменати, нито включени другаде | Х |  |
| 04070000 | Птичи яйца | Х | Х |
| 04100000 | Продукти от животински произход, годни за консумация, неупоменати, нито включени другаде | Х |  |
| 05000000 | Продукти от животински произход, неупоменати, нито включени другаде | Х | Х |
| 06000000 | Живи растения и цветарски продукти |  | Х |
| 07000000 | Зеленчуци, растения, корени и грудки, годни за консумация | Х |  |
| 08000000 | Плодове, годни за консумация; цитрусови или пъпешови кори | Х |  |
| 09000000 | Кафе, чай, мате и подправки | Х |  |
| 10000000 | Житни растения | Х |  |
| 11000000 | Мелничарски продукти; малц; скорбяла и нишесте; пшеничен глутен | Х |  |
| 12000000 | Маслодайни семена и плодове; разни видове семена, семена за посев и плодове; индустриални или медицински растения; слама и фуражи | Х | Х |
| 13000000 | Естествени лакове, клейове, смоли и други растителни сокове и екстракти | Х |  |
| 13020000 | Растителни сокове и екстракти; пектинови материали, пектинати и пектати; агар-агар и други лепкави и сгъстяващи материали, извлечени от растения, дори модифицирани | Х |  |
| 14049000 | Продукти от растителен произход, неупоменати, нито включени другаде | Х |  |
| 15000000 | Мазнини и масла от животински или растителен произход; продукти от тяхното разпадане; обработени мазнини за хранителни цели; восъци от животински или растителен произход | Х | Х |
| 16000000 | Продукти от месо, риби или ракообразни, мекотели или други водни безгръбначни | Х |  |
| 17000000 | Захар и захарни изделия | Х |  |
| 18000000 | Какао и продукти от какао | Х |  |
| 19000000 | Хранителни продукти, приготвени на базата на житни растения, брашна, скорбяла, нишесте или мляко; тестени сладкарски изделия | Х |  |
| 20000000 | Хранителни продукти от зеленчуци, плодове или други части от растения | Х |  |
| 21000000 | Разни видове хранителни продукти | Х |  |
| 22000000 | Безалкохолни и алкохолни напитки и видове оцет ***(небутилирани)*** | Х |  |
| 23000000 | Остатъци и отпадъци от хранителната промишленост приготвени храни за животни  | Х | Х |
| 24000000 | Тютюн и обработени заместители на тютюна |  |  |
| 24010000 | Сурови или необработени тютюни; отпадъци от тютюн  | Х | Х |
| 24030000 | Други видове тютюни заместители на тютюна, обработени; „хомогенизирани“ или „възстановени“ тютюни; тютюневи екстракти и сокове | Х | Х |
| 25010000 | Сол (включително готварска сол и денатурирана сол) и чист натриев хлорид, дори във воден разтвор или с противоагломериращи добавки или с добавки, осигуряващи добра течливост; морска вода | Х |  |
| 29360000 | Провитамини и витамини, естествени или възпроизведени чрез синтез (включително и естествените концентрати), както и техните производни, използвани главно като витамини, смесени или не помежду си, дори във всякакви разтвори | Х | Х |
| 29370000 | Хормони, простагландини, тромбоксани и леукотрини, естествени или възпроизведени чрез синтез; техните производни и структурни аналози, включително верижно модифицираните полипептиди, използвани главно като хормони | Х | Х |
| 29380000 | Гликозиди, естествени или възпроизведени чрез синтез, техните соли, етери, естери и други производни | Х | Х |
| 29390000 | Растителни алкалоиди, естествени или възпроизведени чрез синтез, техните соли, етери, естери и други производни | Х | Х |
| 29400000 | Химически чисти захари, с изключение на захарозата, лактозата, малтозата, глюкозата и фруктозата (левулозата); захарни етери, ацетали и естери и техните соли, различни от продуктите от n° s 2937, 2938 или 2939 | Х |  |
| 29410000 | Антибиотици | Х | Х |
| 29420000 | Други органични съединения |  | Х |
| 30000000 | Фармацевтични продукти | Х | Х |
| 41000000 | Кожи всички видове |  | Х |
| 50010000 | Пашкули от копринени буби | Х | Х |
| 51000000 | Вълна, фини и груби животински косми; прежди и тъкани от конски косми |  | Х |
| 99110000 | Покойници |  | Х |

**Допълнителни разпоредби**

**§ 38.** Навсякъде в наредбата думите „доклада за фактическото състояние на железопътната инфраструктура“ се заменят с „Референтния документ на железопътната мрежа“, думите „технически животински продукти“ се заменят със „странични животински продукти“, думите „ветеринарен“ и „ветеринарни“ се заменят с „ветеринарномедицински“, думата „ветеринарните“ се заменя с „ветеринарномедицинските“ и думата „ветеринарната“ се заменя с „ветеринарномедицинската“.

**§ 39.** Във всички образци на етикети за обработените вагони в Приложение № 2 към чл. 3, ал. 3 и във всички образци на етикети за обработване на вагоните в Приложение № 6 към чл. 83, ал. 2 думите „Национална компания „Железопътна инфраструктура“ се заменят със „Станция за почистване и дейности по дезинфекция, дезинсекция и дератизация“.

**Ивайло Московски**

*Министър на транспорта,*

*информационните технологии и съобщенията*